Mohn-penger sikret Branns siste sommersignering

Gilli Rólantsson ble onsdag kveld Brann-spiller. Han har skrevet kontrakt ut 2018.

Publisert Publisert 17. august 2016

Gilli Rólantsson Sørensen på Flesland. Foto: Ørjan Deisz

Denne artikkelen er over fire år gammel

Klokken 23.30 ble færøyingen presentert som Brann-spiller på Stadion. Det var en halvtime før overgangsvinduet i Norge stengte for sommeren.

Spillerens fulle navn er Gilli Rólantsson Sørensen, men han foretrekker å bruke bare sitt første etternavn.

Rólantsson kommer til Brann fra toppklubben Aalborg i Danmark, der han har spilt tre av fem seriekamper denne sesongen, som venstreback. Brann og spilleren selv, sier at Rólantsson behersker begge backposisjonene, samt kantene.

Overgangen er kommet i stand ved hjelp av penger fra Branns mangeårige økonomiske hjelper, Trond Mohn.

— Det er vi veldig takknemlige for. Trond Mohn er glad i Brann, han bryr seg og har bidratt til at vi har fått handlingsrommet vi har ønsket for å ta nye steg i dette overgangsvinduet, sier daglig leder Vibeke Johannesen.

Hun legger til at Rólantsson skal gå inn i klubbens lønnssystem, der den maksimale grunnlønnen er i underkant av en million kroner i året.

Det var onsdag ettermiddag BT meldte at det pågikk forhandlinger mellom Brann og Aalborg.

Dette sier han

Rólantsson landet på Flesland i 20-tiden onsdag. Der møtte han bergenspressen for første gang, men var ganske ordknapp før han forsvant fra flyplassen sammen med sportssjef Rune Soltvedt.

En kjapp medisinsk sjekk senere var Rólantsson klar til å skrive under kontrakten og møte pressen igjen.

- Jeg er veldig fornøyd med å signere for Brann. Det har vært hektisk gjennom dagen, sier spilleren til BT.

Færøyingen sier han for alvor ble oppmerksom på muligheten for å gå til Brann for et par dager siden, etter at det hadde sirkulert rykter en stund. På Flesland sa han at han vet lite og ingenting om sin nye klubb.

— Men jeg har noen venner her i Norge, og de sier det er en fin by og klubb.

Etter å ha sett Stadion for første gang, og hilst på ledelsen i klubben, fortalte han om et svært positivt førsteinntrykk.

- Det er veldig, veldig bra. Klubben virker så åpen og jeg ser frem til å bli kjent med alle lagkameratene, fansen, de som jobber her og byen , sier Rólantsson.

På spørsmål om hva han kan tilføre laget, er svaret kort og enkelt:

— Vi får se!

Fryktet tåken

Brann har hatt behov for å få inn et backalternativ, etter at de slapp backreservene Viljar Vevatne og Dani Hatakka fra klubben tidligere i sommer. Speider Lars Tjærnås har sett en rekke kamper i Danmark på jobb for Brann, og har med sannsynlighet fulgt Sørensen nøye.

For øvrig var det tåken i Bergen som var den største trusselen mot Rólantsson-overgangen. Han tok fly fra Aalborg til Oslo onsdag ettermiddag, men det var frykt for at han ikke ville komme seg videre til Bergen, grunnet tåkeproblemene i flytrafikken. Et lite ønskelig alternativ kunne vært å signere Rólantsson uten å gjennomføre medisinsk test.

— Det var sol i Aalborg og sol i Oslo, men der så jeg at fly til Bergen var kansellert! Da begynte jeg å tenke at jeg ikke ville få det til, men nå er jeg her, flirer Rólantsson.

Sportssjef Rune Soltvedt sier han føler seg ekstremt glad for å lande en ny spiller.

— Det var ikke sånn at alt lå til rette for at dette skulle gå i boks, sier Soltvedt.

Etter et intenst overgangsvindu spøker Brann-toppen med at han helst vil sove til neste overgangsvindu.

- Dette har vært hardt arbeid over tid. Når det først skjedde noe i denne saken, så skjedde det fort. Vi så at det var muligheter og fant en god løsning med Aalborg som hadde to år igjen av kontrakten med ham , sier Soltvedt.

- Har Lars Tjærnås (Branns speider) vært viktig i dette tilfellet?

— Det er et teamarbeid, som jeg har sagt flere ganger. Det er jeg som får sitte å holde rundt spilleren og smile, men det er et team som jobber hardt med det. Mange er involverte i det, mange hjelper til, sier Soltvedt..

Tirsdag ble sommerens andre Brann-signering presentert, nemlig spissen Torgeir Børven (24). Børven skrev under på en låneavtale ut året. Brann har også sikret seg en førsterett, såkalt opsjon, på å kjøpe spilleren fra eierklubben Twente i Nederland.

Publisert Publisert: 17. august 2016 20:30 Oppdatert: 18. august 2016 00:35